*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*200. számú előterjesztés*

Bátaszék Város Önkormányzata Képviselő-testületének 2015. szeptember 30-án,

16,00 órakor megtartandó ülésére

*Könyvtár épületben lévő üzlet használatbavétele és „turisztikai információs pont” kialakítása*

|  |
| --- |
| **Előterjesztő:** dr. Bozsolik Róbert polgármester **Készítette:** Mayerné Gyenes Alíz városüz. irodavez. **Törvényességi ellenőrzést végezte:** --------------------**Tárgyalja:**PG Bizottság: 2015. 09. 29. |

**Tisztelt Képviselő-testület!**

1981. december 1-jén a Bátaszéki Nagyközségi Közös Tanács és a Bátaszék és Vidéke ÁFÉSZ szerződést kötöttek a 962. hrsz. számon nyilvántartott Bátaszék, Budai u. 4. szám alatt található ingatlan udvari részéből 45 m2-nyi terület átadásáról. A térítésmentes átadásért cserébe a Bátaszék és Vidéke ÁFÉSZ-nek 1982. január 1-jétől nem kellett bérleti díjat fizetnie az akkori 14. számú dohányboltért. Az alább részletezett célok megvalósítása érdekében a szerződést közös megegyezéssel meg kell szüntetni, és a helyiséget vissza kell venni az önkormányzat használatába, a mellékelt megállapodás szerinti tartalommal.

A bátaszéki Keresztély Gyula Városi Könyvtár épületében lévő helyiség a város központjában, frekventált helyen található, és közvetlen bejárattal rendelkezik az utcáról. Így jó lehetőségnek gondoljuk egy „turisztikai információs pont” kialakítását a felszabaduló helyiségben.

A turisztikai pontban az ide látogató turisták, a községek lakói:

* Információkat kaphatnak Bátaszék és a környező települések szálláshelyeiről, rendezvényeiről, étkezési lehetőségekről, szolgáltatásokról.
* Különböző ajándéktárgy, helyi termelők által készített termékek (méz, bor, stb.) és képeslapok megvásárlására nyílik lehetőség
* Számos koncertre, rendezvényre, fesztiválra jegyek elővételben megvásárolhatók.
* Az irodában található térképek, kiadványok és prospektusok, segítséget nyújtanak a túrák, kirándulások megszervezésében.

Az információs pontot vagy a könyvtár feladatkörének bővítésével az intézmény személyi állományának bevonásával (esetlegesen személyi állománynöveléssel) működtetnénk, ebben az esetben megvizsgálnánk, hogy össze lehet-e nyitni helyiséget a könyvtárral, vagy az átszervezés alatt álló volt vízmű kft. kereteiben működtetnénk fizikailag is önálló egységként.

A helyiség önkormányzati használatba vétele érdekében előzetes megbeszélést folytattunk le az ÁFÉSZ vezetőjével, melynek során a határozat mellékletét képező megállapodás 5.) pontjában meghatározott összegű kártalanítási igényt kérnek a helyiség visszaadásáért.

Fentiekre figyelemmel kérem a tisztelt képviselő-testületet az előterjesztés tárgyalására, és az alábbi határozati javaslat meghozatalára.

**H a t á r o z a t i j a v a s l a t :**

**Könyvtár épületben lévő üzlet használatbavételére és „Turisztikai Információs Pont” kialakítására**

Bátaszék Város Önkormányzatának Képviselő-testülete:

1. egyetért a Bátaszék és Vidéke ÁFÉSZ-szel 1981. december 1-jén kötött szerződés közös megegyezéssel történő megszüntetésével, és a helyiség önkormányzat általi újbóli használatba vételével;
2. a határozat mellékletét képező megállapodást jóváhagyja, egyúttal felhatalmazza a város polgármesterét annak aláírására;
3. a ÁFÉSZ kártalanításához szükséges 300.000,- Ft-ot biztosítja az önkormányzat 2015. évi költségvetésének általános tartalékkerete terhére;
4. támogatja azon elképzelést, hogy a használatba visszavett helyiségben 2016. január 1-jétől „Turisztikai Információs Pont ” létrehozására kerüljön sor;
5. felkéri a város polgármesterét, hogy a kialakítási és működtetési feltételeiről, költségeiről szóló előterjesztést a novemberi ülésre terjessze elő.

*Határidő:* 2015. november 30.

*Felelős:* dr. Bozsolik Róbert polgármester

*Határozatról értesül:* Bátaszék és Vidéke Áfész

 Városi Könyvtár, Bátaszék

Bátaszéki KÖH városüzemeltetési iroda

 irattár

**Megállapodás**

Amely létrejött egyrészről **Bátaszék Város Önkormányzata** (7140 Bátaszék, Szabadság u. 4., képviselő: dr. Bozsolik Róbert) – mint használatba adó –

másrészről **BÁT-COOP Szövetkezet** (7140 Bátaszék, Szabadság u. 13., képviselő: B. Tóth József) – mint használatba vevő – (továbbiakban együtt: Felek) között az alábbi feltételekkel:

1. Felek tényként rögzítik, hogy köztük 1981. december 1-jén szerződés jött létre az akkoriban még Bátaszék és Vidéke ÁFÉSZ tulajdonát képező, Bátaszék belterület 962 helyrajzi számú, 45 m2 területű ingatlanrész ingyenes adására. Felek megállapodása szerint az ÁFÉSZ az ingatlanban található 18,9 m2 alapterületű boltrészt 1982. január 1-jétől használhatja, azonban bérleti díjat nem kell fizetnie.

2. Felek a fent nevezett szerződést **2016. január 01.** napjával közös megegyezéssel megszüntetik.

3. Használatba vevő az ingatlant térítésmentesen visszaadja használatba adónak. Felek az épületen végzett felújítások, és az épületbe beépített felszerelések, eszközök fejében bruttó 300.000,- Ft költségtérítésben állapodnak meg.

4. Használatba adó a 3. pontban meghatározott költségtérítést, jelen szerződés aláírását követő 30 napon belül fizeti meg használatba vevő részére.

5. Használatba vevő vállalja, hogy az ingatlanra vonatkozó érvényes bérleti szerződést bérlőjének felmondja, valamint vállalja ennek esetleges költségeit.

6. Használatba adó kijelenti, hogy az ingatlan állagromlásából eredően a használatba vevővel szemben követelése nem áll fenn.

7. Szerződő Felek rögzítik, hogy egymással szemben további követelésük nem áll fenn.

8. Jelen megállapodásban nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadóak.

9. Jelen megállapodást felek, mint akaratukkal mindenben megegyezőt közös elolvasás és értelmezés után helybenhagyólag írták alá.

Bátaszék, 2015. szeptember .

 **Használatba adó Használatba vevő**

 **Bátaszék Város Önkormányzata BÁT-COOP Szövetkezet**  dr. Bozsolik Róbert polgármester

Jogilag ellenjegyzem:

Pénzügyileg ellenjegyzem: